b'\n_START_ARTICLE_\nAtomium\n_START_SECTION_\nPredmet\n_START_PARAGRAPH_\n\xc4\x8ceprav Atomium prikazuje celico \xc5\xbeeleza, so bile kroglice prvotno oblo\xc5\xbeene z aluminijem. Po prenovi leta 2004\xe2\x80\x932007 pa je bil aluminij nadome\xc5\xa1\xc4\x8den z nerjavnim jeklom, ki je predvsem \xc5\xbeelezo. Izbran je bil za prikaz navdu\xc5\xa1enja nad atomsko dobo, toda \xc5\xbeelezo ni in ne more biti uporabljeno kot gorivo v jedrskih reakcijah.\n_START_SECTION_\nKonstrukcija\n_START_PARAGRAPH_\nAtomium je bil zgrajen kot glavni paviljon in ikona svetovne razstave v Bruslju leta 1958. Konstrukcija je bila tehni\xc4\x8dni podvig. Od devetih krogel je \xc5\xa1est dostopnih javnosti, od katerih ima vsaka dve glavni nadstropji in ni\xc5\xbeje nadstropje, namenjeno za servisiranje. Osrednja cev ima najhitrej\xc5\xa1e dvigalo tistega \xc4\x8dasa (5 m/s), ki ga je postavila belgijska veja \xc5\xa1vicarske dru\xc5\xbebe Schlieren (ki jo je nato prevzel Schindler). 22 ljudem omogo\xc4\x8da, da dose\xc5\xbeejo vrh v 23 sekundah. Teko\xc4\x8de stopnice, name\xc5\xa1\xc4\x8dene v po\xc5\xa1evnih ceveh, so med najdalj\xc5\xa1imi v Evropi. Najdalj\xc5\xa1e so dolge 35 m._NEWLINE_Tri od \xc5\xa1tirih zgornjih krogel nimajo navpi\xc4\x8dne podpore in zato niso odprte za javnost iz varnostnih razlogov, odprta je le krogla na vrhu. Izvirno oblikovanje ni zahtevalo podpore; struktura je preprosto po\xc4\x8divala na kroglah. Preizkusi v vetrovniku so pokazali, da bi se struktura prevrnila v vetru, ki bi pihal 80 km/h (v Belgiji je \xc5\xbee bil veter, ki je pihal 140 km/h). Dodani so bili podporni stebri, da bi dosegli dovolj odpornosti proti prevrnitvi. _NEWLINE_Atomium, ki je bil zasnovan v \xc5\xa1estih mesecih, ni bil namenjen za to, da bi ostal tudi po svetovni razstavi, vendar je postal priljubljen in zna\xc4\x8dilna znamenitost bruseljske pokrajine. Njegovo uni\xc4\x8denje so prestavljali iz leta v leto, dokler se mestne oblasti niso odlo\xc4\x8dile, da ga bodo ohranile, a trideset let niso opravljali potrebnih vzdr\xc5\xbeevalnih del.\n_START_SECTION_\nObnova\n_START_PARAGRAPH_\nDo preloma tiso\xc4\x8dletja se je stanje stavbe precej poslab\xc5\xa1alo in obse\xc5\xbena prenova je bila nujno potrebna. Obnova se je za\xc4\x8dela marca 2004; oktobra je bil zaprt in ostal zaprt do 18. februarja 2007. Aluminijaste plo\xc5\xa1\xc4\x8de na kroglah so zamenjali z nerjavnim jeklom. 21. decembra 2005 je bila testirana nova razsvetljava. Meridiani vsake krogle so bili prekriti s pravokotnimi jeklenimi plo\xc5\xa1\xc4\x8dami, v katerih je bila vklju\xc4\x8dena LED-razsvetljava. Lu\xc4\x8di lahko simultano utripajo ali pa se obra\xc4\x8dajo ob vsakem poldnevniku, kar simbolizira pomikanje elektronov okoli jedra._NEWLINE_14. februarja 2006 je Atomium uradno ponovno odprl princ Filip, 18. februarja 2006 pa so ga ponovno odprli za javnost._NEWLINE_Prenova je stala 26 milijonov evrov. Bruselj in Dru\xc5\xa1tvo Atomium sta pla\xc4\x8dala tretjino stro\xc5\xa1kov, belgijska vlada pa je financirala dve tretjini. Da bi pomagali pla\xc4\x8dati obnovo, so bili deli starih aluminijastih plo\xc5\xa1\xc4\x8d javnosti prodani kot spominki. En trikotni kos pribli\xc5\xbeno 2 metra (7 ft) je bil prodan za 1000 evrov. _NEWLINE_Ob ponovnem odprtju marca 2006 je bil izdan prilo\xc5\xbenostni kovanec za 2 evra, ki prikazuje stavbo.\n_START_SECTION_\nV popularni kulturi\n_START_PARAGRAPH_\nAtomium je deseti postanek dirke The Amazing Race 19. Vidimo ga lahko tudi v ozadju videospota pesmi Paint Box skupine Pink Floyd iz leta 1968. V ra\xc4\x8dunalni\xc5\xa1ki igri RollerCoaster Tycoon 2 ga igralec lahko postavi kot scenski predmet.'